b'\n_START_ARTICLE_\nLesley Manville\n_START_SECTION_\nOpv\xc3\xa6kst\n_START_PARAGRAPH_\nManville er f\xc3\xb8dt i Brighton og voksede op i Hove, East Sussex som en af tre d\xc3\xb8tre af en taxachauff\xc3\xb8r. Fra hun var otte \xc3\xa5r, blev hun undervist som sopransanger, og inden hun var 18, var hun to gange blevet k\xc3\xa5ret som den bedste i Sussex Ligeledes begyndte hun allerede at optr\xc3\xa6de som teenager og var med i Tv-serien King Cinder. Som f\xc3\xb8lge heraf kom hun som 15-\xc3\xa5rig ind i Italia Conti-skolen.\n_START_SECTION_\nKarriere\n_START_PARAGRAPH_\nEfter at have afsl\xc3\xa5et en invitation fra Arlene Phillips til at tr\xc3\xa6de ind som danser i hendes trup Hot Gossip gik hun til undervisning i improvisation hos Italia Conti-l\xc3\xa6reren Julia Carey._NEWLINE_Hendes f\xc3\xb8rste opgave var i West End-teateret i musicalen I and Albert, iscenesat af John Schlesinger, efterfulgt af fjernsynsoptr\xc3\xa6den i Westward Televisions version af BBC\'s Blue Peter. Hun betalte for sin f\xc3\xb8rste lejlighed ved at spille med i Emmerdale Farm, som omfattede 80 episoder._NEWLINE_Men Manville opbyggede en karriere som speciel teaterskuespiller og optr\xc3\xa5dte i nye forestillinger p\xc3\xa5 Royal Shakespeare Companys Warehouse og Royal Court Theatre. Hun spillede Sister Croy i The Sons of Light, Ali i Savage Amusement, Isabel i Trust Us og titelrollen som Lucy i Lucy af Lucy Page._NEWLINE_I 1979 m\xc3\xb8dte hun Mike Leigh, der s\xc3\xb8gte efter RSC-skuespillere, som kunne improvisere. Hun havde hovedrollen i BBC-atykket Grown-Ups i 1980 og indspillede derefter filmene High Hopes, Secrets Lies, Topsy-Turvy, All or Nothing og Another Year. Andre af hendes filmroller var i Dance with a Stranger, Sammy and Rosie Get Laid, High Season og The Great Ecstasy of Robert Carmichael foruden A Christmas Carol og Womb._NEWLINE_Manville forblev dog aktiv p\xc3\xa5 fjernsyn med optr\xc3\xa6dener i The Gentle Touch, Coronation Street, Bulman, Soldier Soldier, Ain\'t Misbehavins, Tears Before Bedtime, Kavanagh QC, Holding On, Silent Witness, Real Women, The Cazalets og Cranford.\n_START_SECTION_\nPriser\n_START_PARAGRAPH_\nFor sin rolle som Nadine i serien Other People\'s Children blev Manville nomineret til prisen "bedste kvindelige skuespiller i 2001" ved uddelingen af Royal Television Society-prisen._NEWLINE_For sin rolle i All or Nothing vandt hun London Critics Circles pris som "bedste kvindelige skuespiller i 2002._NEWLINE_For sin rolle i Another Year er hun blevet nomineret til British Independent Film Award som "bedste kvindelige birolle" og European Film Awards som "bedste kvindelige skuespiller" og ogs\xc3\xa5 Chicago Filmkritikeres pris som "bedste kvindelige skuespiller" samt London Critics Circles pris som "\xc3\xa5rets britiske kvindelige skuespillerinde". Hun fik ogs\xc3\xa5 National Board of Review Award som "bedste skuespillerinde" samt San Diego Filmkritikerselskabs pris "bedste kvindelige birolle". Den 18. januar 2011 blev hun nomineret af BAFTA i kategorien "bedste kvindelige birolle".\n_START_SECTION_\nPersonlige forhold\n_START_PARAGRAPH_\nHun m\xc3\xb8dte sin f\xc3\xb8rste \xc3\xa6gtemand, Gary Oldman, mens hun optr\xc3\xa5dte p\xc3\xa5 Royal Court Theatre. Han forlod hende i 1989, tre m\xc3\xa5neder efter at deres s\xc3\xb8n, Alfie, blev f\xc3\xb8dt. Efter opl\xc3\xb8sningen af hendes andet \xc3\xa6gteskab med Joe Dixon lever Manville efter eget valg som enlig. Manville bor sammen med sin s\xc3\xb8n i East Grinstead, West Sussex. og besk\xc3\xa6ftiger sig med sin have, dyrker yoga og samler p\xc3\xa5 antikviteter.'